‘Engele’ by hospitaal versorg Covid-19-pasiëntSarawat Ajam is sowat ses maande gelede in die hospitaal opgeneem. (Foto: Verskaf) Sarawat Ajam was vir meer as drie maande in ŉ koma in die Groote Schuur-hospitaal in Kaapstad nadat hy by die hospitaal met Covid-19-simptome inmekaargesak het. Die 62-jarige Ajam van Mitchells Plain is sowat ses maande gelede in die hospitaal opgeneem nadat hy positief getoets het vir die koronavirus. Hy het kort ná sy aankoms inmekaargesak en is in die intensiewesorgeenheid opgeneem. “Dit was nie maklik om vir so lank in ŉ koma te wees nie. Ek het so baie gemis terwyl ek in die intensiewesorgeenheid was. My ma is dood, ek het my eie verjaardag gemis en het kosbare tyd saam met my eenjarige agterkleinkind gemis,” het Ajam gesê. Ajam was altesame 106 dae in die intensiewesorgeenheid. Prof. Richard van Zyl-Smit wat Ajam behandel het, sê hy is een van die pasiënte wat die langste tyd in die Covid-19-eenheid deurgebring het. “Gelukkig het Ajam die koronavirus oorleef, maar omdat hy so lank aan ŉ ventilator gekoppel was, het hy verskeie komplikasies ontwikkel,” het Van Zyl-Smit gesê. “Ek het natuurlik geweet iets is fout toe ek eindelik wakker word en ek net my oë kon beweeg, niks anders nie. Ek was geskok om te sien hoeveel pype uit my lyf steek en ek was heeltemal verwilderd.” Ajam is steeds, ŉ maand nadat hy uit die hospitaal ontslaan is, fisiek swak. Hy sukkel ook om te loop. Die toestand van sy longe word noukeurig deur dokters gemonitor. “Ek is dankbaar vir die hospitaalpersoneel. Hulle hou my op hoogte van die stand van sake en hoe ek verbeter het. Die personeel kan steeds nie glo dat ek die koronavirus en ŉ koma oorwin het nie. Hulle glo dat ek my huidige uitdagings ook kan oorkom.” Verpleegsters by dié hospitaal het gereeld Ajam se familie op hoogte gehou oor sy toestand en selfs video-oproepe na sy familie gemaak sodat hulle hom kon sien. “Ek is net gelukkig om te lewe. God het sy engele in die vorm van die hospitaalpersoneel gestuur en ek is oneindig dankbaar daarvoor.”